Hlavná kontrolórka Obce Košolná
 Ing. Zuzana Minarovičová

Materiál na rokovanie Obecného zastupiteľstva Obce Košolná

SPRÁVA O VÝSLEDKOCH KONTROLY č. 2/2018

V zmysle § 18 d ods. 1 a § 18 f ods. 1 písm. d) Zákona č. 369/1990 Zb. o obecnom zriadení v znení neskorších predpisov predkladám Obecnému zastupiteľstvu Obce Košolná túto správu o výsledkoch kontroly

Predmet kontroly: 	Kontrola dokumentácie k vývozu do „Vlčích jám“
Cieľ kontroly:		Dodržiavanie hospodárnosti, efektívnosti, účinnosti a účelnosti pri hospodárení s verejnými financiami  v súvislosti s výkonom Rozhodnutia č.: Výst. 45/2009/Ná-7 zo dňa 19. 2. 2010 - Rozhodnutie o využívaní územia na „Terénne úpravy – Vlčie Jamy“  
Kontrolu vykonala:	Ing. Zuzana Minarovičová, Hlavná kontrolórka Obce Košolná
Termín kontroly:	apríl - máj 2018	
Predložené podklady:  
1. Oznámenie o začatí územného konania č.: Výst. 45/2009/Ná-52 zo dňa 29. 7. 2009
2. Rozhodnutie č.: Výst. 45/2009/Ná-7 zo dňa 19. 2. 2010 – Rozhodnutie o využívaní územia na „Terénne úpravy – Vlčie Jamy“.
3. Rozhodnutie č. Výst. 68/2013/Ná-80 zo dňa 30. 8. 2013 – Rozhodnutie o predĺžení platnosti rozhodnutia č.  do 9/2015
4. Predĺženie platnosti rozhodnutia o využívaní územia č. Výst. DOR-55/2017/Ká-91 zo dňa 10. 7. 2017 
5. Sprievodná správa – Rekultivácia plochy, Ing. Petra Šuhajíková, apríl 2008 ( charakteristika riešenej plochy, návrh riešenia, rastlinný materiál, výmera zelene, zloženie trávnatej zmesi,  navrhovaný spôsob výsadby a údržba zelene ). 
6. Výpis z listu vlastníctva č. 500 - čiastočný zo dňa 28. 5. 2008, parcela č. 809 – orná pôda, výmera 21 961 m2
7. Faktúry č. 2017000090, 2017000135, 2017000136, 2017000137, 2018000001, 2018000002
8. Príjmový pokladničný doklad č. 2018000144	
Súvisiace právne predpisy: 	
1. Zákon č. 369/1990 Zb. o obecnom zriadení v z. n. p.
2. Zákon č. 357/2015 Z. z. o finančnej kontrole a audite a zmene a doplnení niektorých zákonov
3. Zákon č. 50/1976 Zb. o územnom plánovaní a stavebnom poriadku ( stavebný zákon ) v z. n. p.
4. Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v z. n. p. 
5. Zákon č. 79/2015 Z. z. o odpadoch a o zmene a doplnení niektorých zákonov v z. n. p.
6. Zákon č. 17/2004 Z. z. o poplatkoch za uloženie odpadov v z. n. p.
7. Všeobecne záväzné nariadenie č. 1/2015 o miestnych daniach a miestnom poplatku za komunálne odpady a drobné stavebné odpady na území obce Košolná

Kontrola bola realizovaná v zmysle príslušných ustanovení Zákona č. 357/2015 Z. z. o finančnej kontrole a audite a zmene a doplnení niektorých zákonov a Zákona č. 369/1990 Zb. o obecnom zriadení v znení neskorších predpisov ( § 18 f ods. 1 písm. h) ).
Výkon kontroly bol hlavnej kontrolórke uložený na rokovaní Obecného zastupiteľstva Obce Košolná, ktoré sa konalo dňa 7. 3. 2018 ( Uznesenie č. 10/2018 zo dňa 16. 3. 2018 ).

Obec Košolná v zastúpení starostom obce podala dňa 6. 7. 2009 Návrh na vydanie rozhodnutia o využívaní územia na „Terénne úpravy – Vlčie Jamy“ na pozemku parc. č. 809 v katastrálnom území Košolná, obec Košolná. 
Zákon č. 50/1976 Zb. o územnom plánovaní a stavebnom poriadku, § 39b - Rozhodnutie o využívaní územia stanovuje, že rozhodnutím o využívaní územia sa povoľuje nové využívanie územia, určujú sa jeho podmienky a čas jeho platnosti. V podmienkach nového využívania územia sa určí najmä spôsob, akým sa má územie upraviť, usporiadať, zalesniť, odvodniť, pripojiť na pozemné komunikácie, na siete a zariadenia technického vybavenia územia, spôsob zabezpečenia požiadaviek vyplývajúcich z blízkosti chránených častí krajiny a zo stanovísk dotknutých orgánov a určenia požiadaviek na ochranu existujúcich stavieb a zelene. Rozhodnutie o využívaní územia sa vyžaduje okrem iného i na vykonávanie terénnych úprav.
Obec Dolné Orešany ako príslušný správny orgán podľa Zákona č. 369/1990 Zb. o obecnom zriadení v z. n. p. a príslušný stavebný úrad podľa Zákona č. 50/1976 Zb. o územnom plánovaní a stavebnom poriadku ( stavebný zákon ) v z. n. p. vydal na základe posúdenia žiadosti Rozhodnutie č.: Výst. 45/2009/Ná-7 zo dňa 19. 2. 2010 - Rozhodnutie o využívaní územia na „Terénne úpravy – Vlčie Jamy“.

     Z vyššie uvedeného rozhodnutia si dovoľujem  poukázať na najdôležitejšie časti:

Bod č. 1 Na vyrovnanie terénu bude použitá výkopová zemina, katalógové číslo 17-05-06 o objeme 10 3223 m, výkopová zemina iná ako uvedená v 17-05-05.
Bod č. 4 Terénne úpravy sa budú uskutočňovať dodávateľsky. Stavebník je povinný do 15 dní od ukončenia výberového konania oznámiť zhotoviteľa stavby – výberové konanie na zhotoviteľa stavby nebolo realizované. Ukladanie zeminy je realizované priebežne, spravidla na základe telefonického dohovoru s dodávateľom.
Bod č. 5 Stavebník zabezpečí vytýčenie priestorovej polohy stavby fyzickou alebo právnickou osobou oprávnenou na vykonávanie geodetických služieb – vytyčovací výkres nebol ku kontrole predložený.
Bod č. 6 Ku kolaudácii stavby je potrebné doložiť doklad o spôsobe likvidácie odpadov.
Bod č. 10 Stavebník je povinný písomne oznámiť začatie terénnych úprav stavebnému úradu – oznámenie nebolo predložené ku kontrole.
Bod č. 13 Stavba bude dokončená najneskoršie do 36 mesiacov odo dňa nadobudnutia právoplatnosti tohto rozhodnutia. Obec Košolná podala dňa 10. 5. 2017 žiadosť o predĺženie lehoty na dokončenie stavby. Stavebný úrad na základe tejto žiadosti predĺžil lehotu na dokončenie stavby „Terénne úpravy – Vlčie jamy“ do 23. 5. 2019.
	
     V kontrolovanom období 7/2017 – 4/2018 vystavila Obec Košolná 6 faktúr za uskladnenie zeminy a jeden príjem bol zaplatený v hotovosti do pokladne ( tabuľka tvorí prílohu tejto správy ). V kontrolovanom období bolo uložených 2 022 t zeminy, cena za 1 tonu uloženej zeminy je 2,50 EUR. Príjem obce bol teda 5 005,- EUR. Príjem sa v rozpočte uvádza v rámci bežného rozpočtu na položke Daň za užívanie verejného priestranstva ( príjmová položka 133 012 ). 
     Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v z. n. p. v IV. časti definuje Daň za užívanie verejného priestranstva, predmet dane, sadzbu dane, vznik a zánik daňovej povinnosti ( § 30 – § 36 ). Predmetom dane za užívanie verejného priestranstva je osobitné užívanie verejného priestranstva. Verejným priestranstvom na účely tohto zákona sú verejnosti prístupné pozemky vo vlastníctve obce. Miestne príslušnou obcou je obec, na ktorej území sa užívané verejné priestranstvo nachádza. 
     Obec ustanoví všeobecne záväzným nariadením najmä miesta, ktoré sú verejnými priestranstvami, osobitné spôsoby ich užívania, sadzbu dane, prípadne rôzne sadzby dane podľa určených kritérií alebo počas podujatí konaných na území obce, náležitosti oznamovacej povinnosti, prípadné oslobodenia od tejto dane alebo zníženia dane.

    V Obci Košolná je v platnosti Všeobecne záväzné nariadenie č. 1/2015 o miestnych daniach a miestnom poplatku za komunálne odpady a drobné stavebné odpady na území Obce Košolná. V zmysle článku IX. bodu 3 (d) je osobitným  užívaním  verejného  priestranstva  dočasné uloženie výkopovej zeminy a stavebnej sute. Základom dane za užívanie verejného priestranstva je výmera užívaného verejného priestranstva v m2. Sadzbu  dane  za užívanie  verejného priestranstva za každý aj  začatý m2  osobitne  užívaného verejného priestranstva a za každý aj začatý deň je 0,10 €/m2 za uloženie stavebného zariadenia, stavebného materiálu ( mimo obdobia právoplatnosti stavebného povolenia ) a 0,10 €/m2  za dlhodobé uloženie materiálu – dlhšie ako 30 po sebe nasledujúcich kalendárnych dní.

V súlade Metodickým usmernením Ministerstva financií Slovenskej republiky k č. MF/010175/2004-42 zo dňa 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie, sa príjem z poplatku za uloženie odpadu na skládke komunálneho odpadu a drobného stavebného odpadu prijatého v zmysle Zákona č. 582/2004 Z. z.  miestnych daniach a miestnom poplatku za komunálne odpady a drobné stavebné odpady  a o zmene a doplnení niektorých zákonov v z. n. p.  rozpočtuje na položke   133 – Dane za špecifické služby, 133 013 - Za komunálne odpady a drobné stavebné odpady. Patrí sem aj poplatok za uloženie odpadu.
Vyhláška Ministerstva životného prostredia Slovenskej republiky č. 365/2015 Z. z., ktorou sa ustanovuje Katalóg odpadov a Príloha č. 1 k tejto vyhláške zaraďuje pod katalógové číslo 17-05-06  výkopovú zeminu inú ako je uvedená v 17-05-05 ( 17-05-05 je výkopová zemina obsahujúca nebezpečné látky ). 
    
Záver 
     Kontrolou bolo zistené, že obec zabezpečuje výkon Rozhodnutia č.: Výst. 45/2009/Ná-7 zo dňa 19. 2. 2010 - Rozhodnutie o využívaní územia na „Terénne úpravy – Vlčie Jamy“ dodávateľsky. Stavebník bol povinný do 15 dní od ukončenia výberového konania oznámiť zhotoviteľa stavby. Výberové konanie na zhotoviteľa stavby realizované nebolo. Ukladanie zeminy je realizované priebežne, spravidla na základe telefonického dohovoru s dodávateľom.
     V kontrolovanom období 7/2017 – 4/2018 bolo uložených 2 022 t zeminy, príjem obce bol 5 005,- EUR. Na základe vyššie uvedených skutočností možno konštatovať, že obec účtuje uloženie výkopovej zeminy ako Daň za užívanie verejného priestranstva ( položka 133 012 ). Základom dane za užívanie verejného priestranstva je však výmera užívaného verejného priestranstva v m2,  pričom obec si fakturuje od dodávateľov 2,50 EUR za 1 tonu uloženej zeminy. Odporúčam preklasifikovať vyberanie poplatku za uloženie zeminy v obci Košolná na položku Daň za komunálne odpady a drobné stavebné odpady ( položka  133 013 ).
Správu o výsledku kontroly vypracovala dňa 30. 4. 2018 Ing. Zuzana Minarovičová, hlavná kontrolórka Obce Košolná


..........................................
podpis

Správu o výsledku kontroly prevzal dňa ...........................  	PhDr. Martin Halaksa, starosta Obce Košolná 

